РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/512-13

25. децембар 2013. године

Б е о г р а д

ЗАПИСНИК

30. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ ОДРЖАНЕ

23. ДЕЦЕМБРА 2013. ГОДИНЕ

Седница је почела у 13,00 часова.

Седницом је председавао Дејан Раденковић, председник Одбора.

Седници су присуствовали чланови Одбора: Зоран Бојанић, Слободан Јеремић, Милан Ковачевић, Стефана Миладиновић, Мујо Муковић, Срђан Спасојевић и Рајко Стевановић.

Седници Одбора су присуствовали заменици одсутних чланова Одбора: Бојана Божанић (заменик Милана Лапчевића) и Вучета Тошковић (заменик Жељка Сушеца)

Седници нису присуствовали чланови Одбора: Горица Гајић, Радмила Геров, Владимир Јовановић, Владимир Маринковић, Милован Марковић и Љубан Панић.

Седници су присуствовали из Министарства природних ресурса, рударства и просторног планирања; Милан Бачевић, министар, Срђан Бејли, државни секретар, Томислав Шубарановић, државни секретар, Светлана Чеперковић, начелник, Драган Дунчић, директор Републичке агенције за просторно планирање.

На предлог председника Одбора ,усвојен је следећи:

**Д н е в н и р е д**

1. Разматрање Извештаја о раду Министарства природних ресурса, рударства и просторног планирања за период мај-јули 2013. године (Број 02-3066/13 од 02.08.2013.године);
2. Разматрање Извештаја о раду Министарства природних ресурса, рударства и просторног планирања за период август - октобар 2013. године (Број 02-4235/13 од 05.11.2013. године);
3. Разматрање представки и предлога грађана на предлог Радне групе Одбора;
4. Р а з н о

Пре преласка на разматрање утврђеног дневног реда, већином гласова (9 за, 1 није гласао) усвојени су записници 23. седнице Одбора одржане 24. септембра 2013. године, 24. седнице Одбора одржане 17. октобра 2013. године, 25. седнице Одбора одржане 31. октобра 2013. године и 26. седнице Одбора одржане 7. новембра 2013. године.

Прва тачка дневног реда – **Разматрање Извештаја о раду Министарства природних ресурса, рударства и просторног планирања за период мај - јули 2013. године**

Друга тачка дневног реда - **Разматрање Извештаја о раду Министарства природних ресурса, рударства и просторног планирања за период август - октобар 2013. године**

На предлог председник Одбора расправа о тачкама 1. и 2. усвојеног дневног реда је обједињена.

У уводном излагању Милан Бачевић, министар, истакао је да је Министарство доставило извештаје за 2 квартала и да због великог опсега информација неће детаљно образлагати оба извештаја већ ће истаћи оно најбитније. наглашено је да у Министарству не постоји ни један просторни план, нити притужба а да није решена. У току је израда више просторних планова, а посебно се истиче „Јужни ток“. У наредним данима потписује се уговор са представницима ,,Србија гаса“ поводом израде плана јужног крака Јужног тока. Ово је веома значајан пројекат за Србију, који је настао у сарадњи са Агенцијом за просторно планирање. Са јужним краком Јужног тока и Македонија добија деривате гаса, а урадиће се и припојак за Косово и Метохију. У току су разговори са представницима Црне Горе у вези са њиховом потребом за снабдевање гасом из Јужног тока чиме би добили сигурност и не би зависили од садашњих снабдевача. Србија би на основу те сарадње инкасирала између 600 мил. и 900 мил. динара годишње.

Тренутно је у процедури решавање плана трасе ауто пута кроз Предејане. Посебно је наглашено да су решени проблеми на траси Појате – Прељина и на траси Краљево – Чачак. Потписани су просторни планови: Радан, Бељаница, Кучај и Подунавско – Браничевки округ, а у току је израда просторних планова чија се реализација очекује у наредној години.

Сагласно члану 229. Пословника Народне скупштине Одбор је размотрио Извештај о раду Министарства саобраћаја за период мај –јул 2013. године и одлучио, већином гласова (8 за, 2 није гласао), да га прихвати.

Сагласно члану 229. Пословника Народне скупштине Одбор је размотрио Извештај о раду Министарства саобраћаја за период јул – октобар 2013. године и одлучио, већином гласова (8 за, 2 није гласао), да га прихвати.

Трећа тачка дневног реда - **Разматрање представки и предлога грађана на предлог Радне групе Одбора**

Известилац Радне групе Одбора за разматрање представки Слободан Јеремић је упознао присутне да је Радна група размотрила 19 представки достављених Одбору, да су углавном из делокруга рада Министарства грађевинарства и урабанизма, да су одређене представке упућене и Заштитник грађана као и начелницима управних округа, да ће се у будућем раду Радна група потрудити да у поступању по одређеним представкама укључује више механизама власти и да је предложено следеће поступање:

* Представка Верице Јеремић, (број 07-249/13 од 12.09.2013), у вези пружање помоћи ради испуњења обавезе од стране инвеститора ПБСЗ Шумадија из Београда, а у вези са изградњом објекта у насељу Горица у Сремчици, односно асфалтирању улице Саре Бернар. Предлог је да се представка упути Министарству грађевинарства и урбанизма и Градској управи града Београда.
* Представка Наташе и Милене Радовановић, (број 07-3735/13 од 04.10.2013), у вези са притужбом на поступање Катастра непокретности Пожаревац. Предлог је да се представка упути Министарству грађевинарства и урбанизма.
* Представка Слободана Рамадановића, (број35-3901/13 од 16.10.2013), у вези са проблемом који ће станари зграде у улици Банатска 83, имати изградњом приступних саобраћајница мосту Земун – Борча. Предлог је да се представка упути Министарству грађевинарства и урбанизма.
* Представка Војислава Плавшића, (број 07-4046/13 од 24.10.2013), у вези са дописом којим подосилац представке упућује предлоге за допуну Закона о планирању и изградњи и Закона о одржавању стамбених објеката. Предлог је да се представка упути Министарству грађевинарства и урбанизма.
* Представка Николе Арсенијевића, (број 07-4079/13 од 28.10.2013), у вези са проблемом немогућности остваривања права пренамене земљишта, односно добијања грађевинске дозволе за изградњу викендице. Предлог је да се представка проследи Министарству грађевинарства и урбанизма.
* Представка Милорада Савића, (број 35-4194/13 од 05.11.2013), у вези са захтевом за накнаду средстава поводом одузимања земљишта и рушења стамбеног објекта. Предлог је да се представка упути Министарству грађевинарства и урбанизма и Заштитнику грађана Републике Србије.
* Представка Весне Лалић, (број 07-4305/13 од 13.11.2013), у вези са жалбом на рад грађевинске инспекције ОУ Велика Плана. Предлог је да се представка проследи Министарству грађевинарства и урбанизма и начелнику Подунавског управног округа.
* Представка Бошка Калабе, (број 351-4467/13 од 12.11.2013), а у вези са питањем које се односи на Закон о легализацији објеката. Предлог је да се представка проследи Министарству грађевинарства и урбанизма.
* Представка Бранке Тривић, (број 351-4468/13 од 22.11.2013), а у вези са чланом 11. Закона о посебним условима уписа својине на објектима изграђеним без грађевинске дозволе. Предлог је да се представка упути Министарству грађевинарства и урбанизма.
* Представка Гојка Бакића, (број 351-4469/13 од 22.11.2013), а у вези са жалбом на рад службеника Геодетског завода и Службе за катастар непокретности СО Брус. Предлог је да се представка упути Министарству грађевинарства и урбанизма и Заштитнику грађана Републике Србије.
* Представка Радета Стојановића, (број 07-4513/13 од 28.11.2013), у вези са проблемом који подносилац представке има због решења КН Прокупље. Предлог је да се представка упути Министарству грађевинарства и урбанизма.
* Предтставка Боривоја Штековића, (број 07-4539/13 од 27.11.2013), у вези са питањем прикључења електричне енергије на стамбени објекат. Предлог је да се представка упути Министарству грађевинарства и урбанизма.
* Представка Жике Ђукића, (број 07-3599/13 од 29.11.2013), у вези са радом Министарства грађевинарства и урбанизма, уписом и легализацијом накнадно подигнутих објеката. Предлог је да се представка упути Министарству грађевинарства и урбанизма.
* Представка Јеремије Милојевића, председника МЗ Зеоке, (број 07-3420/13 од 29.11.2013), у вези са проблемима које становништво МЗ Зеоке има због ширења рударског басена Колубара. Предлог је да се представка упути Министарству грађевинарства и урбанизма.
* Представка Небојише Јоксимовића, (број 07-4709/13 од 11.12.2013), у вези са проблемима које подносилац представке има са радом службе СО Чајетина. Предлог је да се представка упути Министарству грађевинарства и урбанизма, Министарству регионалног развоја и локалне самоуправе, Заштитнику грађана Републике Србије и наченику Златиборског управног округа.
* Представка Ненада – Петра Мицића, (број 07-4696/13 од 16.12.2013), у вези са предлогом унапређења рада Министарства грађевинарства и урбанизма и Републичког геодетског завода, истовремено обавештава о молби по личном основу. Предлог је да се представка упути Министарству грађевинарства и урбанизма.
* Представка Биљане Михајловић, (број 052-4785/13 од 16.12.2013), којом подносилац представке упућује на „лошу економску компоненту Нацрта Закона о планирању и изградњи“. Предлог је да се представка упути Министарству грађевинарства и урбанизма.
* Представка Слободана Алексића (број 07-4783/13 од 16.12.2013), у вези пријаве због не спровођења Предлога за формирање стручне комисије у циљу ажурирања Катастарског операта сада КН у КО Петловача. Предлог је да се представка упути Министарству грађевинарства и урбанизма и начелнику Мачванског управног округа.
* Представка старашине манастира Архимандрита о. Георгија Добросављевића, (број 9-4814/13 од 18.12.2013), подносиоц представке изражава противљење усвојеном Плану генералне регулације Овчар Бање. Предлог је да се представка упути Министарству грађевинарства и урбанизма, Министарству културе и информисања и начелнику Моравичког управног округа.

Одбор је већином гласова (8 за, 2 није гласало) закључио да прихвати све појединачне предлоге Радне групе Одбора за разматрање представки.

Четврта тачка дневног реда – **Р а з н о**

Под тачком Разно председник Одбора је упознао присутне да је због обавезе планирања средстава UNDP а за подршу радним телима НС у 2014. години, потребно да се Одбор изјасни колико седница, ван седишта, и јавних слушања планира да одржи у 2014. години. Предлог председника Одбора да се у 2014. години одрже 3 седнице ван седишта и 3 јавна слушања Одбор је једногласно прихватио.

На седници Одбора вођен је тонски запис.

Седница је закључена у 13,30 часова.

СЕКРЕТАР OДБОРА ПРЕДСЕДНИК OДБОРА

Биљана Илић Дејан Раденковић